text: [{"text_idx": "#000000", "text": "Ye\u0301n anak sakit, patut ubadang. Ajak ka dokter utawi ka balian. Jani, ngalih dokter aluhan, ye\u0301n sahihang teke\u0301ning ipidan. Ye\u0301n ipidan, mancan maan dokter, bisa e\u0301nggalan geleme\u0301 ngentah. Jani, tusing buin buka ke\u0301to krana suba liu ane\u0301 mukak pakultas kadokteran. Liu ane\u0301 demen dadi dokter. Demen nulungin utawi ngubadin anak gelem. Sake\u0301wala, ingetang ngaba pipis. Sina maguru ubade\u0301 e\u0301nggal seger. Ye\u0301n sing seger ulian dokter, ajak ka balian. Balian jani masi liu. Ada balian mara mlajah, ada balian kajudi uli kawitanne\u0301 krana ipidanne\u0301 ada ane\u0301 numitis dadi balian siket. Ye\u0301n sing nyak dadi balian, bisa jiwa pramane\u0301 bancuta. Ento suba ane jejehina teke\u0301n Gede\u0301 Indra. Ia nyak dadi balian. Ngiring dadi balian."}, {"text_idx": "#000001", "text": "Aruh, ye\u0301n tuturang pajalan idupne\u0301 magenepan gati. Tusing ada ane\u0301 masawang putih. Liunan selemne\u0301. Ngawitne\u0301 uli masekolah tusing nyukuh, pragat karauhan doge\u0301n di sekolah. Gurune\u0301 ane\u0301 ke\u0301weh. Kade\u0301nanga baan paplajahanne\u0301 ngranayang ia karauhan. Mirib tusing? Ia nyidaang nuutin timpalne\u0301. Nye\u0301n sing inguh bes sesai karauhan. Sabilang karauhan, tunasanga tirtha di kawitanne\u0301 nyak tegteg kenehne\u0301. Bes sesai kake\u0301to, med masi ia masekolah. Tusing nyukuh masekolah, tusing kanti tamat."}, {"text_idx": "#000002", "text": "Jani, magenti dedemenanne\u0301, ngalih branangan, ngalih goce\u0301kan gegae\u0301nne\u0301. Pepesan kalah teke\u0301n menangne\u0301 kanti reramane\u0301 inguh, ngubuh siap sakancan soroh siap. Sake\u0301wala, sabilang peteng ka tongose\u0301 tenget. Ia nakti. Ia nyambatang kudang pica kade\u0301n suba bakatanga. Ada pica keris, ada pica pis bolong Arjuna, pis bolong Bima, pis bolong Tualen. Ah, makejang dadi akantong alias adepa. \u201cLakar ngujang munduhang kake\u0301to? Masi tusing ngranayang jit ke\u0301te\u0301l selem.\u201d Ia ngrieng buka anake\u0301 rebut nyawan."}, {"text_idx": "#000003", "text": "Tiang mablekis ningehang munyine\u0301. \u201cPipis bolong apa nyelemang jit ke\u0301te\u0301l? Sajan jelema suba tusing enteg.\u201d"}, {"text_idx": "#000005", "text": "\u201cDe\u0301, mulih, pedalem i me\u0301me\u0301 pragat nakonang Gede\u0301 doge\u0301n,\u201d ke\u0301to Bapane\u0301 ngame\u0301-ngame\u0301 di gentong ye\u0301he\u0301. Ye\u0301e\u0301e\u0301e\u0301e\u0301e\u0301e\u0301e\u0301, sage\u0301t buin manine\u0301 nyak teka sentanane\u0301. Gigis kendel reramane\u0301, Gede Indra ane\u0301 aptianga lantas nyak teka. Orahina ka paon madaar. Orahina manjus. Orahina ka sanggah muspa. Ia nyak doge\u0301n. Sake\u0301wala, muspa tusing nyak. Suba mrasa teke\u0301n awakne\u0301 majalan tusing beneh. \u201cLakar ngujang ka sanggah ye\u0301n awake\u0301 suba kaliput baan daki. Tusing antes maakin kawitan ane\u0301 suba ening, i de\u0301we\u0301k mendut. Dong patuh buka majaguran di carike\u0301. Sinah lakar daki bareng-bareng daki dadine\u0301,\u201d ke\u0301to, ia ngrieng padidiana. Sambilanga negak nyiup kopi."}, {"text_idx": "#000007", "text": "\u201cNgalih kalegan keneh Pa. Ye\u0301n jumah, Bapa suba nawang. Uli dija kapa tekanne\u0301 sage\u0301t makita karauhan. Lek jengah sabilang dina jagjagina teke\u0301n pisagane\u0301. Mirib dadi apa?\u201d"}, {"text_idx": "#000009", "text": "\u201cAruh, tusing nyak dadi balian. Lakar ngujang dadi kake\u0301to. Dokter suba liu. Penyakit suba ada ubadne\u0301. Tusing demen dadi kake\u0301to. Ye\u0301n suba dadi balian sinah lakar liu anake\u0301 teka ngidih ubad. Nah ye\u0301n seger, ye\u0301n tusing? Sing lek nyuang aba-abaan anake\u0301. Anak sakit lantas iraga bareng nyakitin.\u201d"}, {"text_idx": "#000010", "text": "\u201cEnto saja, sake\u0301wala Gede\u0301 masi apang nawang. Ye\u0301n sing nyak ngiring bisa kabencana. Bapa tusing nyak Gede\u0301 buka ke\u0301to. Bapa meled Gede\u0301 apang seken-seken bisa mapitulung teke\u0301n anak sakit. Tusing nyakitin anak sakit. Ento pajalanne\u0301 ane\u0301 melah.\u201d"}, {"text_idx": "#000011", "text": "Tusing masi Gede\u0301 Indra nyak nuutang munyin reramane\u0301. Buin jebosne\u0301 sage\u0301t hape\u0301ne\u0301 mamunyi ngorahin apang e\u0301nggal-e\u0301nggal ka kosan. E\u0301nggalan ilang teke\u0301n bakat tolih. Macuet magedi. Bapane\u0301 kituk-kituk.tusing bisa mamunyi apabuin."}, {"text_idx": "#000012", "text": "Mirib suba pailehan karma adanne\u0301. Sage\u0301t buin telunne\u0301 mulih. Tegakanga reramane\u0301. \u201cPa ke\u0301to masi Me\u0301me\u0301. Jani, ngidih tulung, ajak ja ka gria.\u201d"}, {"text_idx": "#000013", "text": "\u201cDibi petenge\u0301 ada anak lingsir nekain. Pangandikane\u0301 seken pasaja. \u201cYe\u0301n buin mani, enu masolah buka ke\u0301ne\u0301. Apa katagih, idup apa mati? Anake\u0301 ento saru ngenahne\u0301. Rawe\u0301ne\u0301 lantang buka ngenteg ka pratiwi. Mawastra putih sentak. Mate\u0301ja galang ngluntang, kanti ulap.\u201d"}, {"text_idx": "#000018", "text": "\u201cSedeng melaha. Sake\u0301wala, tunasang malu tiang pabersihan apang tusing tulah.\u201d"}]